
[bookmark: _Toc0]Sebek a mélyben – új civil film a hazai palagázról és hatásairól
A Magyar Természetvédők Szövetsége (MTVSZ) felkérésére Szendőfi Balázs készítette Sebek a mélyben című film a nem-hagyományos szénhidrogének – gyűjtőnéven palagázok – hazai kutatás-feltárása és kitermelése helyi lakosságot, közösségeket és környezetet érintő hatásait mutatja be. A filmben szakértők mellett megszólalnak Békés megyei és Kiskunhalas környéki érintett lakosok is.
A dokumentumfilm a Magyar Természetvédők Szövetsége 2025 őszén indult „Stop palagáz!” civil kezdeményezése keretében készült, amely országos palagáz-moratóriumot sürget. A látványos drónvideókkal, infrakamerás metánszivárgás-felvételekkel, infografikákkal és rövid interjúkkal tűzdelt film közérthetően magyarázza el a hazai palagáz-beruházások lényegét. Például, hogy milyen a hagyományos gázokénál drasztikusabb, repesztőfolyadékos kitermelési technológiája, ami miatt jelentősen nagyobb környezeti és lakossági kár-kockázatú a feltárásuk, kitermelésük. Bemutatja a vizekre és természeti környezetre várható hatásokat, és a film hangot ad a békési és Kiskunhalas környéki lakosság eddigi tapasztalatainak is.
„Filmünk alátámasztja, miért van szükség országos palagáz-moratóriumra: a palagáz-kitermelés magas víz-, éghajlat-, egészségügyi, mezőgazdasági és természetvédelmi kockázatokat terhel a helyi közösségekre és az ország egészére. Továbbra is úgy születnek védett területeket is érintő, szénhidrogén koncessziós döntések és úgy terjeszkednek palagázas projektek hazánkban – Sarkad után Kiskunhalas környékén –, hogy ezeket a kockázatokat, hatásokat egyelőre nem vizsgálták meg teljeskörűen.” – mondta Botár Alexa, a Magyar Természetvédők Szövetsége éghajlat és energia programigazgatója.
„A kiskunhalasi projekt a kutatási fázis elején tart, a helyi lakosság, közösségek és helyi döntéshozók tájékoztatásának hiányosságai miatt nő az aggodalom. A helyi tömött homokgáz moratóriumot sürgető civil petíciónk (melynek papíros aláírásgyűjtése is indult civil önkéntesek által) és a film segítségével továbbra is civil, szakmai, pártpolitika-mentes mederben kívánjuk tartani a témát helyben és országosan.” – mutatott rá dr. Radvánszki Jolán, a Halasi Közéleti Asztaltársaság (HAKA) tagja.
A film elérhető az MTVSZ Youtube csatornáján: https://www.youtube.com/watch?v=blbj8iOlcxE A Stop palagáz! civil kezdeményezés honlapja: www.mtvsz.hu/stop-palagazA filmvetítések időpontjai és helyszínei szervezés alatt.
A palagázok szó közérthető gyűjtőnévként is használatos, a nem-hagyományos földgáz, illetve tágabban nem-hagyományos szénhidrogén-előfordulásokra. Ilyen például a tömött homokgáz (angolul tight gas, ami például a Kiskunhalas/Balotaszállás környéki területen és Békésben is van), a szűkebb értelemben vett palagáz, a medenceközepi gáz vagy a szénhezkötött metán.
https://www.youtube.com/watch?v=blbj8iOlcxE

